Rådets beslutning

af 28. januar 2003

om beskyttelsesforanstaltninger mod Newcastle disease i USA og om afvigelse fra Kommissionens beslutning 94/984/EF, 96/482/EF, 97/221/EF, 2000/572/EF, 2000/585/EF, 2000/609/EF og 2001/751/EF

(2003/67/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 97/78/EØF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(1), særlig artikel 22, stk. 1,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande(2), særlig artikel 18, stk. 1,

under henvisning til Rådets direktiv 91/494/EØF af 26. juni 1991 om dyresundhedsmæssige betingelser for handel inden for Fællesskabet med fersk fjerkrækød og for indførsel heraf fra tredjelande(3), særlig artikel 11, stk. 1, artikel 12, stk. 2, artikel 14, stk. 1, og artikel 14a,

under henvisning til Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF(4), særlig artikel 10, stk. 3,

under henvisning til forslag fra Kommissionen(5), og

ud fra følgende betragtninger:

(1) Veterinærmyndighederne i USA har bekræftet, at der siden den 1. oktober 2002 er blevet konstateret udbrud af Newcastle disease i fjerkræflokke i staten Californien og den 17. januar 2003 et udbrud i staten Nevada.

(2) I Rådets direktiv 82/894/EØF af 21. december 1982 om anmeldelse af dyresygdomme inden for Fællesskabet(6) er der opført en række smitsomme dyresygdomme, herunder Newcastle disease, som udgør en risiko for EF's dyrebestand, bl.a. ved spredning efter handel og import.

(3) Ifølge bestemmelserne i direktiv 97/78/EF og 91/496/EØF skal der iværksættes foranstaltninger, hvis en sygdom, som er omfattet af direktiv 82/894/EØF, eller andre sygdomme, fænomener eller forhold, som kan forventes at udgøre en alvorlig trussel mod dyre- eller folkesundheden, opstår eller spredes inden for et tredjelands område.

(4) Ifølge henholdsvis Kommissionens beslutning 94/984/EF af 20. december 1994 om dyresundhedsmæssige betingelser og udstedelse af sundhedscertifikat ved indførsel af fersk fjerkrækød fra visse tredjelande(7), Kommissionens beslutning 96/482/EF af 12. juli 1996 om dyresundhedsmæssige betingelser og udstedelse af sundhedscertifikat ved indførsel af fjerkræ og rugeæg fra tredjelande, bortset fra strudsefugle og strudseæg, herunder krav om sundhedsforanstaltninger efter indførsel(8), Kommissionens beslutning 2000/585/EF af 7. september 2000 om dyre- og folkesundhedsmæssige betingelser og udstedelse af sundheds- og hygiejnecertifikat ved import af kød af vildtlevende og opdrættet vildt og kaninkød fra tredjelande(9), Kommissionens beslutning 2000/609/EF af 29. september 2000 om dyre- og folkesundhedsbetingelser og udstedelse af sundheds- og hygiejnecertifikat ved import af kød og opdrættede strudsefugle og om ændring af beslutning 94/85/EF om opstilling af en liste over tredjelande, hvorfra medlemsstaterne tillader indførsel af fersk fjerkrækød(10), og Kommissionens beslutning 2001/751/EF af 16. oktober 2001 om dyresundhedsmæssige betingelser og udstedelse af sundhedscertifikat ved import af levende strudsefugle og rugeæg deraf fra tredjelande, herunder dyresundhedsforanstaltninger, der skal gælde efter importen(11), skal veterinærmyndighederne i USA, inden der afsendes levende fjerkræ og rugeæg, levende strudsefugle og rugeæg og fersk kød af fjerkræ, strudsefugle og opdrættet og vildtlevende fjervildt, attestere, at USA er fri for Newcastle disease. Veterinærmyndighederne i USA har derfor måttet suspendere al attestation efter nævnte udbrud.

(5) Certifikaterne for kødprodukter og kødtilberedninger, der består af eller indeholder fjerkrækød, er fastsat i Kommissionens beslutning 97/221/EF af 28. februar 1997 om dyresundhedsbetingelser og model til sundhedscertifikater ved indførsel af kødprodukter fra tredjelande(12) og Kommissionens beslutning 2000/572/EF af 8. september 2000 om dyre- og folkesundhedsmæssige betingelser og udstedelse af sundheds- og hygiejnecertifikat ved indførsel af hakket kød og tilberedt kød fra tredjelande(13) og henviser til de dyresundhedsmæssige betingelser, der i beslutning 94/984/EF er fastsat for fersk fjerkrækød.

(6) Veterinærmyndighederne i USA har givet Kommissionen meddelelse om de iværksatte regionaliseringsforanstaltninger i henhold til aftalen mellem Det Europæiske Fællesskab og Amerikas Forenede Stater om sundhedsforanstaltninger til beskyttelse af folke- og dyresundheden i samhandelen med levende dyr og animalske produkter(14).

(7) Det er muligt at regionalisere USA's område med henblik på eksport af levende fjerkræ og fjerkrækød til Fællesskabet.

(8) Kommissionens beslutning 97/222/EF af 28. februar 1997 om listen over tredjelande, hvorfra medlemsstaterne tillader indførsel af kødprodukter(15), indeholder en liste over tredjelande, hvorfra medlemsstaterne kan tillade import af kødprodukter, og i beslutningen fastsættes behandlinger, som skal mindske risikoen for overførsel af sygdomme via disse produkter. Det er sundhedstilstanden i oprindelseslandet for de dyrearter, hvorfra kødet stammer, der er afgørende for, hvilken behandling disse produkter skal gennemgå. Det er derfor nødvendigt at indskrænke import af fjerkrækødprodukter med oprindelse i de dele af USA, som der er fastsat restriktioner for, til dem, der er blevet behandlet ved en temperatur på mindst 70 °C i hele produktet.

(9) På grundlag af den hygiejnekontrol, som disse produkter underkastes, kan kanaliseret import af råmateriale til fremstilling af foder og farmaceutiske eller tekniske produkter udelukkes fra denne beslutnings anvendelsesområde.

(10) Bestemmelserne i denne beslutning tages op til revision på baggrund af sygdommens udvikling og de yderligere oplysninger, der modtages fra USA's myndigheder.

(11) Den Stående Komité for Fødevarekæden og Dyresundhed har ikke afgivet positiv udtalelse -

VEDTAGET FØLGENDE BESLUTNING:

Artikel 1

1. Medlemsstaterne tillader kun import fra USA af levende fjerkræ og rugeæg heraf, levende strudsefugle og rugeæg heraf, fersk kød af fjerkræ, strudsefugle og opdrættet og vildtlevende fjervildt samt kødprodukter og kødtilberedninger bestående af eller indeholdende kød af en af disse arter, hvis de har oprindelse i eller kommer fra det område i USA, der er anført i bilaget til denne beslutning.

2. Import af de i stk. 1 nævnte produkter, der har oprindelse i eller kommer fra andre dele af USA, er forbudt.

Artikel 2

Uanset artikel 1, stk. 2, tillader medlemsstaterne import af følgende:

a) Kødprodukter, når det i kødprodukterne anvendte kød af fjerkræ, strudsefugle, og opdrættet og vildtlevende fjervildt har gennemgået en af de særlige behandlinger, der er fastsat i B, C eller D i del IV i bilaget til Kommissionens beslutning 97/222/EF.

b) Fersk kød af fjerkræ, strudsefugle og opdrættet og vildtlevende fjervildt, der skal anvendes som råmateriale til fremstilling af foder og farmaceutiske eller tekniske produkter, når dette råmateriale opfylder kravene i kapitel 10 i bilag I til direktiv 92/118/EØF.

c) Fersk kød af fjerkræ, strudsefugle og opdrættet og vildtlevende fjervildt samt kødprodukter og kødtilberedninger, som består af eller indeholder kød af disse arter, hvis kødet stammer fra dyr, der er slagtet inden den 1. oktober 2002.

Artikel 3

1. Som afvigelse fra Kommissionens beslutning 94/984/EF, 96/482/EF, 97/221/EF, 2000/572/EF, 2000/585/EF, 2000/609/EF og 2001/751/EF og i det dyresundhedscertifikat, der er fastsat i henholdsvis:

a) beslutning 94/984/EF, og som anvendes til fersk fjerkrækød med oprindelse i USA

b) beslutning 96/482/EF, og som anvendes til levende fjerkræ eller rugeæg heraf med oprindelse i USA

c) beslutning 97/221/EF, og som anvendes til kødprodukter, som består af eller indeholder kød af fjerkræ, strudsefugle og opdrættet eller vildtlevende fjervildt, med oprindelse i USA

d) beslutning 2000/572/EF, og som anvendes til kødtilberedninger, som består af eller indeholder kød af fjerkræ, strudsefugle og opdrættet eller vildtlevende fjervildt, med oprindelse i USA

e) beslutning 2000/585/EF, og som anvendes til fersk kød af opdrættet og vildtlevende fjervildt med oprindelse i USA

f) beslutning 2000/609/EF, og som anvendes til fersk strudsefuglekød med oprindelse i USA

g) beslutning 2001/751/EF, og som anvendes til levende strudsefugle eller rugeæg heraf med oprindelse i USA

indsættes følgende:

a) Fersk fjerkrækød i overensstemmelse med Rådets beslutning 2003/67/EF

b) Levende fjerkræ eller rugeæg i overensstemmelse med Rådets beslutning 2003/67/EF

c) Kødprodukt i overensstemmelse med Rådets beslutning 2003/67/EF

d) Kødtilberedning i overensstemmelse med Rådets beslutning 2003/67/EF

e) Fersk kød af opdrættet/vildtlevende fjervildt i overensstemmelse med Rådets beslutning 2003/67/EF

f) Fersk strudsefuglekød i overensstemmelse med Rådets beslutning 2003/67/EF

g) Levende strudsefugle eller rugeæg i overensstemmelse med Rådets beslutning 2003/67/EF.

2. Medlemsstaterne kontrollerer, at der i de certifikater, hvor der skal attesteres frihed for Newcastle disease, er indsat den regionale kode "US-1".

Artikel 4

Medlemsstaterne ændrer deres importforanstaltninger for at bringe dem i overensstemmelse med denne beslutning, og de sørger for øjeblikkelig passende omtale af de vedtagne foranstaltninger.

De underretter straks Kommissionen herom.

Artikel 5

Denne beslutning tages op til revision på baggrund af udviklingen i situationen med hensyn til Newcastle disease i USA.

Artikel 6

Denne beslutning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes indtil den 1. juni 2003.

Artikel 7

Denne beslutning er rettet til medlemsstaterne.

Udfærdiget i Bruxelles, den 28. januar 2003.

På Rådets vegne

G. Drys

Formand

(1) EFT L 24 af 30.1.1998, s. 9.

(2) EFT L 268 af 24.9.1991, s. 56. Direktivet er senest ændret ved direktiv 96/43/EF (EFT L 162 af 1.7.1996, s. 1).

(3) EFT L 268 af 24.9.1991, s. 35. Direktivet er senest ændret ved direktiv 1999/89/EF (EFT L 300 af 23.11.1999, s. 17).

(4) EFT L 62 af 15.3.1993, s. 49. Direktivet er senest ændret ved Europa-Parlamentets og Rådets direktiv 2002/33/EF (EFT L 315 af 19.11.2002, s. 14).

(5) Forslag af 17.1.2003 (endnu ikke offentliggjort i EFT).

(6) EFT L 378 af 31.12.1998, s. 58. Direktivet er senest ændret ved Kommissionens beslutning 2002/788/EF (EFT L 274 af 11.10.2002, s. 33).

(7) EFT L 378 af 31.12.1994, s. 11. Beslutningen er senest ændret ved beslutning 2002/477/EF (EFT L 164 af 22.6.2002, s. 39).

(8) EFT L 196 af 7.8.1996, s. 13. Beslutningen er senest ændret ved beslutning 2002/542/EF (EFT L 176 af 5.7.2002, s. 43).

(9) EFT L 251 af 6.10.2000, s. 1. Beslutningen er senest ændret ved beslutning 2002/646/EF (EFT L 211 af 7.8.2002, s. 23).

(10) EFT L 258 af 12.10.2000, s. 49. Beslutningen er senest ændret ved beslutning 2000/782/EF (EFT L 309 af 9.12.2000, s. 37).

(11) EFT L 281 af 25.10.2001, s. 24. Beslutningen er senest ændret ved beslutning 2002/789/EF (EFT L 274 af 11.10.2002, s. 36).

(12) EFT L 89 af 4.4.1997, s. 32.

(13) EFT L 240 af 23.9.2000, s. 19.

(14) EFT L 118 af 21.4.1998, s. 3.

(15) EFT L 89 af 4.4.1997, s. 39. Beslutningen er senest ændret ved beslutning 2002/464/EF (EFT L 161 af 19.6.2002, s. 16).

BILAG

US-1:

USA's område med undtagelse af staterne Californien, Nevada og Arizona.